Video: Rover se eerste tree ná tiener glo 'spierkrag op hom toets' | Maroela Media
Video: Rover se eerste tree ná tiener glo 'spierkrag op hom toets'
Rover voor sy operasie. (Foto: DBV)
Die Dierebeskermingsvereniging (DBV) in Bloemfontein sê hy is oorweldig deur die publiek se reaksie nadat hy Sondag 'n hondjie gered het wat se been glo deur 'n tiener gebreek is.
Die DBV is na 'n huis in die stad ontbied waar 'n hond onophoudelik getjank het. Daar het hulle die hond, 'n terriërkruising, in 'n plas bloed aangetref. Die dier kon glad nie beweeg nie.
Die hond se 17-jarige eienaar het inspekteurs van die DBV probeer weghou en die polisie is ontbied om in te gryp. Volgens die DBV het die seun gesê hy oefen graag in die gimnasium en gebruik aanvullings om sy spiere te bou. Hy het glo op sosiale media gesien hoe mense swaar voorwerpe optel om hul krag te toets. Hy het dieselfde gedoen en selfs 'n besemstok gebreek. Hy het daarna inligting op die internet opgesoek oor hoe sterk bene is en watter mate van krag dit verg om 'n been te breek.
Hy het die hond, Rover, nader geroep en op sy been begin druk tot dit eindelik gebreek het. Dit het só sleg gebreek dat die been deur die vel gesteek het.
Die DBV sê Rover het onophoudelik getjank terwyl daar op die owerhede gewag is en inspekteurs kon die dier eers begin help nadat die polisie die tiener in hegtenis geneem het.
"Dit was skrikwekkend om te sien," het Duan Matthee, 'n DBV-inspekteur, gesê.
Hy het gesê nadat hulle 'n beroep op die publiek gedoen het om te help met skenkings om te betaal vir 'n operasie aan Rover se been, is hulle oorweldig deur die positiewe reaksie.
Rover se linkeragterbeen is Maandag afgesit. (Skermgreep: DBV)
Rover het Maandag reeds dié operasie ondergaan en weens die aard van die fraktuur moes sy linkeragterbeen noodgedwonge afgesit word.
"Dit gaan regtig baie goed met Rover. Die operasie was suksesvol en hy het reeds sy eerste treë gegee," het Matthee gesê.
Die DBV benodig egter steeds geld vir Rover se rehabilitasie. Hy gaan onder meer swemterapie ondergaan en moet spesiale kos eet om sy gewrigte te versterk.
"Ons was verstom deur die publiek se ondersteuning. Elke donasie het vir ons iets beteken," het Matthee gesê.
Meer as 300 mense het reeds aangebied om die hondjie aan te neem en die proses om vir hom 'n permanente huis te vind, het reeds begin. Hy sal egter eers na sy permanente tuiste gaan sodra 'n veearts tevrede is dat hy voldoende herstel het.
Volgens Matthee is 'n klagte van dieremishandeling teen die 17-jarige seun by die polisie aanhangig gemaak. Hulle wag nog op terugvoer van die polisie oor vordering met die saak.
Intussen oefen Rover om op drie bene oor die weg te kom. Die DBV het Donderdag 'n video gedeel waarin gesien kan word watter goeie vordering die hondjie reeds getoon het.
"Ons is positief alles gaan goed uitwerk," het Matthee gesê.
Posted by Bloemfontein SPCA on Wednesday, December 18, 2019
Dierebeskermingsvereniging dieremishandeling In die nuus Rover video
'Winkelpersoneel' besteel glo bejaarde
Aanklaer vas vir bedrog
Hulle moet die klein gemors aankla van poging tot MOORD.
Goeie genade! My bloed KOOK!!!! Ek sal so kind mos te lyf gaan, hy sal dink hy is omsingel!
Daai kind kort dringend psigiatriese hulp, want hy het ernstiglik 'n skroef los as hy sulke goed kan aanjaag. So bitter bly die hondjie is gehelp, aan die emosionele letsels wil ek nie eers dink nie.
Ek hoop hierdie kind word bitter hard gestraf. Ek hoop MM hou ons op hoogte rondom die saak.
Die arme hondjie,, op 17 jarige ouderdom glo ek ken jy al die verskil tussen reg en verkeerd, die kind moet sommer die swaarste straf denkbaar vir diere mishandeling kry, waar was die ouers? opvoeding? nee regtig,,, sou graag wil weet hoe lyk so n nikswerd wat homself n mens noem, nee hell man,, baie dankie aan die DBV vir julle hulp en dat julle dit nie daar gelos het nie
Daar is groot fout met n samelewing se regstelsel indien verpligte doodstraf nie vir so iets geld nie.